**PROGLAŠENJE NAJBOLJIH SPORTAŠA**

**I SPORTSKIH DJELATNIKA GRADA ZABOKA ZA 2019. GODINU**

Prema Odluci Izvršnog odbora Sportske zajednice grada Zaboka imenovano je Povjerenstvo za proglašenje najboljih sportaša i sportskih djelatnika u sastavu: Damir Cujzek - predsjednik, te članovi Tihomir Vančina, Robert Lež, prof. Tomislav Polanović, Karla Bartolin, Tomica Turk i Tomislav Zrinšćak.

Povjerenstvo je održano 04. prosinca 2019. godine u prostorijama Sportske dvorane Zabok, te je temeljem važećeg Pravilnika o izboru najboljih sportaša grada Zaboka predložilo, a Izvršni odbor Sportske zajednice grada Zaboka potvrdio je slijedeći popis nagrađenih:

**(1) NAJBOLJI SPORTAŠ U POJEDINAČNOJ KONKURENCIJI – SENIORI**

Nominirani su:

* Marko Gorički (AK Zabok)
* Karlo Pernjek (SK Đidara)
* Vili Sivec (PK Olimp)

Odabran za nagradu je: **Vili Sivec (PK Olimp),** Strossmayerova 24, 49210 Zabok

Obrazloženje: Vili Sivec trenira plivanje u PK Olimp 10 godina, a u sezoni 2018/2019 osvojio je preko 50 medalja na regionalnim, državnim i međunarodnim natjecanjima. Kategorizirani je sportaš Hrvatskog olimpijskog odbora i član juniorske reprezentacije Hrvatske. Na prvenstvu Hrvatske u Zagrebu osvojio je u seniorskoj konkurenciji drugo mjesto u utrci 200 metara leptir te treće mjesto u utrci na 100 metara leptir.

**(2) NAJBOLJA SPORTAŠICA U POJEDINAČNOJ KONKURENCIJI – SENIORKE**

Nominirane su:

* Željka Gašparić (AK Zabok)
* Edita Marenić (SK Slalom)
* Hana Sivec (PK Olimp)

Odabrana za nagradu je: **Hana Sivec (PK Olimp),** Strossmayerova 24, 49210 Zabok

Obrazloženje: Hana Sivec trenira plivanje u PK Olimp 10 godina, a u protekloj sezoni osvojila je preko 40 medalja na regionalnim i državnim natjecanjima. Na prvenstvu Hrvatske u Rijeci osvojila je u seniorskoj konkurenciji drugo mjesto u utrci 50 metara leptir te treće mjesto u utrci na 100 metara leptir.

**(3) NAJBOLJI SPORTAŠ U EKIPNOJ KONKURENCIJI – SENIORI**

Nominirani su:

* Antonio Črnjević (KK Zabok)
* Dalibor Hršak (KGK Zabok)

Odabran za nagradu je: **Antonio Črnjević (KK Zabok),** Ulica Grabrovec 119, 49210 Zabok

Obrazloženje: Antonio Črnjević je kapetan Košarkaškog kluba Zabok koji uspješno nastupa u hrvatskoj Premijer ligi. Antonio je oslonac ekipe u obrambenim zadacima, a svoj napadački učinak pokazuje kad je najpotrebnije. Kao kapetan ekipe uzor je svojim suigračima, a i mladima u klubu.

**(4) NAJBOLJA SPORTAŠICA U EKIPNOJ KONKURENCIJI – SENIORKE**

Jedino nominirana te ujedno i odabrana za nagradu je: **Ema** **Fučkar (STK Zabok),** Viča Sela 32, 49217 Krapinske Toplice

Obrazloženje: Ema Fučkar u Stolnoteniskom klubu Zabok trenira svakodnevno od 2013. godine i nekoliko zadnjih sezona je konstantno među 10 najboljih u svojoj kategoriji. Iako je još kadetkinja, već dvije godine uspješno nastupa za žensku ekipu kluba u 1. hrvatskoj stolnoteniskoj ligi-zapad za žene, gdje ekipa zauzima visoko 4. mjesto na kraju jesenskog dijela, a Ema ima pozitivan omjer pobjeda i poraza 5-4.

**(5) NAJBOLJI SPORTAŠ OD 14-18 GODINA**

Nominirani su:

* Toni Ljubić (KGK Zabok)
* David Posavec (AK Zabok)
* Mislav Posavec (STK Zabok)
* Jurica Brodar (SK Đidara)
* Tin Jerčić (SD Tekstilac)
* Filip Svečnjak (KK Zabok)

Odabrani za nagradu je: **Toni Ljubić (KGK Zabok),** Pavlovec Zabočki 155, 49210 Zabok

Obrazloženje: Toni Ljubić je odličnim nastupima kroz sezonu zaslužio poziv u reprezentaciju koju je okrunio zlatom na Svjetskom prvenstvu kategorije U-18 u najdražoj mu disciplini Sprint. Na prvenstvu Hrvatske zauzeo je 2. mjesto.

**(6) NAJBOLJA SPORTAŠICA 14-18 GODINA**

Nominirane su:

* Inga Sadaić (AK Zabok)
* Leona Bartolin (KBK Ninja)
* Helena Sandra Tkalčević (KBK BTI Zabok)
* Tamara Gašpert (SK Đidara)
* Magdalena Škreblin (KGK Zabok)

Odabrana za nagradu je: **Tamara Gašpert (SK Đidara),** Ravnice Desiničke 17, 49216 Desinić

Obrazloženje: Tamara Gašpert je osvojila 3. mjesto na svjetskom prvenstvu za juniore u Budimpešti u disciplini Assaut u kategoriji do 56 kg. Na prvenstvu Hrvatske u istoj disciplini je osvojila prvo mjesto.

**(7) NAJPERSPEKTIVNIJI SPORTAŠ MLAĐIH DOBNIH KATEGORIJA DO 14 GODINA**

Nominirani su:

* Patrik Erceg (PK Olimp)
* Gabrijel Latin (KBK Ninja)
* Dino Lončar (MŠD Zabok)
* Vigor Borovčak (KK Zabok)
* Karlo Mikulec (KGK Zabok)
* Antonio Sinković (NK Rudar Dubrava)

Odabrani za nagradu su:

**3. mjesto - Antonio Sinković (NK Rudar Dubrava),** Magdalenićeva 20, 49221 Bedekovčina

Obrazloženje: Antonio Sinković je kapetan i najbolji igrač ekipe mlađih pionira kluba te najbolji strijelac ekipe. S ekipom je ekipni prvak županije u sezoni 2018/2019, a na dvoranskom prvenstvu županije za registrirane klubove proglašen je najboljim igračem svoje kategorije između 300 dječaka i 24 ekipe. Od ove sezone nastupa u kategoriji pionira te su na kraju polusezone na 1. mjestu. Član je selekcije naše županije, a ušao je i u selekciju središta Zagreb.

**2. mjesto - Dino Lončar (MŠD Zabok),** Ulica Tršinski 5, 49210 Zabok

Obrazloženje: Dino Lončar je jedan od najperspektivnijih mladih vozača motocrossa u Hrvatskoj. Ove godine je na utrkama Prvenstva jugoistočne zone prvenstva Europe nastupio u klasi MX85 te je u ukupnom poretku u konačnici zauzeo 2. mjesto. U prvenstvu Hrvatske osvojio je 1. mjesto u supercrossu i 3. mjesto u motocrossu klase MX85.

**1. mjesto - Patrik Erceg (PK Olimp),** Zlatka Balokovića 17, 49217 Krapinske Toplice

Obrazloženje: Patrik Erceg pliva od 2012. godine svakodnevno te je prethodne sezone državni prvak u disciplini 100 i 200 metara leptir u 25metarskom bazenu i 50metarskom bazenu. U disciplini 100 slobodno je viceprvak hrvatske, te je jedan od najuspješnijih mladih plivača u Hrvatskoj.

**(8) NAJPERSPEKTIVNIJA SPORTAŠICA MLAĐIH DOBNIH KATEGORIJA DO 14 GODINA**

Nominirane su:

* Jana Pavalić (PK Olimp)
* Elena Čvek (KBK Ninja)
* Aurelija Gustović (KGK Zabok)
* Lorena Zeba (KBK BTI Zabok)

Odabrane za nagradu su:

**3. mjesto - Aurelija Gustović (KGK Zabok),** Temovec 3, 49223 Sveti Križ Začretje

Obrazloženje: Aurelija Gustović osvojila je 1. mjesto na Prvenstvu Hrvatske u kategoriji U-14 tandem te 2. mjesto u parovima iste kategorije.

**2. mjesto - Elena Čvek (KBK Ninja),** Jakuševec Zabočki 7, 49210 Zabok

Obrazloženje: Elena Čvek osvojila je 1. mjesto na međunarodnom kupu Alpe Adria u Puli te 3. mjesto na Prvenstvu Hrvatske u kategoriji do 42 kg, disciplina Point Fight kickboxing.

**1. mjesto - Jana Pavalić (PK Olimp),** Brezanska cesta 7, 49245 Gornja Stubica

Obrazloženje: Jana Pavalić već 4 godine trenira u Plivačkom klubu Olimp te je prošle sezone prvi puta nastupila na državnom prvenstvu i ostvarila odlične rezultate. Osvojila je zlatnu medalju u kategoriji kadetkinja u disciplini 100m leptir u 25 i 50 metarskom bazenu te 3. mjesto u disciplini 100m slobodno.

**(9) NAJBOLJA MUŠKA EKIPA U SENIORSKOJ KONKURENCIJI**

Nominirani su:

* Atletski klub Zabok
* Stolnoteniski klub Zabok
* Streljačko društvo Tekstilac
* Košarkaški klub Zabok
* Kuglački klub Zabok

Odabrana ekipa za nagradu je: **Košarkaški klub Zabok,** Prilaz Janka Tomića 2A, 49210 Zabok

Obrazloženje: Košarkaški klub Zabok je u sezoni 2018/2019 osvojio 7. mjesto u HT premijer ligi. U kupu „Krešimir Ćosić“ osvojeno je 5. mjesto. Zbog odličnih igara sve su češće u televizijskim prijenosima što klubu i Gradu Zaboku čini veliku sportsku i marketinšku promociju.

**(10) NAJBOLJA ŽENSKA EKIPA U SENIORSKOJ KONKURENCIJI**

Nominirane su:

* Atletski klub Zabok
* Stolnoteniski klub Zabok
* Skijaški klub Slalom

Odabrana ekipa za nagradu je: **Stolnoteniski klub Zabok,** Matije Gupca 156, 49210 Zabok

Obrazloženje: Ženska ekipa Stolnoteniskog kluba Zabok nastupa u 1. hrvatskoj ligi zapad i na kraju prošle sezone završile su na 6. mjestu, a u Kupu Hrvatske stigle su do polufinala. Kako osim iskusne Sunčice Martine ostatak ekipe čine mlade kadetkinje, rezultat je više nego odličan.

**(11) NAJBOLJA MUŠKA EKIPA U MLAĐIM KATEGORIJAMA**

Nominirane su:

* Stolnoteniski klub Zabok
* Streljačko društvo Tekstilac
* Košarkaški klub Zabok
* Kuglački klub Zabok
* Nogometni klub Mladost Zabok
* Nogometni klub Rudar Dubrava

Odabrana ekipa za nagradu je: **Stolnoteniski klub Zabok,** Matije Gupca 156, 49210 Zabok

Obrazloženje: Zabočki stolnotenisači kadeti pripadnici su iznimne generacije koja se iz godine u godinu dokazuje na državnom nivou. Svakodnevni treninzi donose rezultate u jakoj i mnogobrojnoj stolnoteniskoj konkurenciji. Mislav Posavec, Roko Rožić, Tin Grabrovečki i Hrvoje Martinec uzdanice su kluba za naredno razdoblje i zalog svijetle sportske budućnosti. Na prvenstvu Hrvatske osvojili su ekipno 1. mjesto, Mislav Posavec je osvojio i pojedinačno prvo mjesto, a par Mislav Posavec i Hrvoje Martinec 3. mjesto u paru.

**(12) NAJBOLJA ŽENSKA EKIPA U MLAĐIM KATEGORIJAMA**

Jedino nominirana te ujedno i odabrana ekipa za nagradu je: **Kuglački klub Zabok, Matije** Gupca 248, 49210 Zabok

Obrazloženje: Zabočke mlade kuglašice postižu izvrsne rezultate. U sezoni 2018/2019 osvojile su 4. mjesto ekipno na Prvenstvu Hrvatske. Tome su dodale jedno prvo mjesto u tandemu i jedno drugo mjesto u paru.

**(13) GODIŠNJA NAGRADA ZA NAJUSPJEŠNIJEG TRENERA**

Nominirani su:

* Luka Vrančić - STK Zabok
* Ira Šutina - KGK Zabok
* Nenad Kovačić - NK Rudar

Odabran za nagradu je: **Luka Vrančić** - STK Zabok, Matije Gupca 156, 49210 Zabok

Obrazloženje: Luka Vrančić je dugogodišnji glavni trener zabočkih stolnotenisača svih kategorija. Iako je u posljednjih 10 godina iznio tri državna prvaka u pojedinačno konkurenciji, neki i više puta (Klara Cakol 2011. i 2013. godine te Karlo Franjčec 2015. godine), ipak ove godine je ocjenjeno da je 2019. godina rezultatima pokazala svu njegovu vrijednost.

Kadete vodi do osvajanja Prvenstvo Hrvatske u ekipnoj konkurenciji, Mislava Posavca vodi do osvajanja titule pojedinačnog prvaka Hrvatske, a Mislav Posavec i Hrvoje Martinec osvajaju 3. mjesto na PH u parovima.

Nekoliko godina unatrag reprezentativni je trener kadetskih selekcija, a imenovan je i stručnim voditeljem regije sa središtem u Zaboku.

Kao pomoćni trener u STK Dr. Časl iz Zagrebu 2018. godine osvaja europsku Ligu prvaka za stolnotenisačice, a ove godine s njima stiže do finala.

**(14) NAJBOLJI SPORTAŠ I SPORTAŠICA KOJI SE NATJEČU U KLUBOVIMA VAN GRADA ZABOKA**

Odabrani za nagrađivanje:

* **Jurica Jurčec -** GNK Dinamo Zagreb (nogomet), Dubrava Zabočka 41, 49210 Zabok

Obrazloženje: Jurica Jurčec je junior GNK Dinamo Zagreb, rođen 2002. godine u Zaboku. 2010 godine iz omladinskog pogona Tondacha, prelazi u omladinski pogon Dinama, gdje je prošao sve dobne kategorije. Igra na poziciji lijevog krila. U sezoni 2018./2019. postigao je 11 golova za kadete. Protiv ukrajinskog Šahtara debitirao je u juniorskoj ligi prvaka, a ubilježio je i nastup protiv talijanske Atalante.

Skupio je 9 nastupa za U-17 reprezentaciju Hrvatske i po 2 nastupa za U-16 i U-15 reprezentacije.

* **Klara Sedlar** – KGK Admiral Zagreb (kuglanje), Matije Gupca 248, 49210 Zabok

Obrazloženje: Klara Sedlar je upotpunila kolekciju medalja na svjetskim prvenstvima osvajanjem zlata u ekipnoj seniorskoj konkurenciji. Klara je bila jedina igračica koja je igrala sve nastupe na prvenstvu te je u prosjeku rušila preko 620 čunjeva.

**(15) NAGRADA ZA RAZVOJ SPORTA**

Odabran za nagrađivanje: **Matija Grabrovečki,** Ulica Grabrovec 127, 49210 Zabok

Obrazloženje: Matija Grabrovečki se trčanjem počinje baviti 1999. godine. Od 2003. do 2017.godine član je Atletskog kluba „Rudolf Perešin“ Gornja Stubica. Od 2017. godine je predsjednik, trener i natjecatelj u Atletskom klubu Zabok, gdje je jedan od osnivača. U sportskoj karijeri osvojio je 8 pojedinačnih državnih medalja i 14 medalja na ekipnim prvenstvima. Kao član hrvatske atletske reprezentacije dva puta je bio sudionik svjetskog prvenstva u trailu. Pobjednik 1. Riječkog maratona i utrke „Wings for life“. Ali najviše se ističe osvajanje Prvenstva Hrvatske u maratonu 2014. godine i 2. mjesto iz 2017. godine.

Trenutno studira na izvanrednom preddiplomskom stručnom studiju za izobrazbu trenera –smjer atletika.

**(16) NAGRADA ZA ŽIVOTNO DJELO U SPORTU**

Odabran za nagrađivanje: **Miroslav Medić,** Trg Sv. Jelene 5, 49210 Zabok

Obrazloženje: Miroslav Medić je jedan od najsvestranijih zabočkih sportaša u povijesti. Rođen je 18.10.1955. godine u Zaboku. Prvo se počeo baviti stolnim tenisom, a potom je kuglao za zabočku Mladost. Za seniore NK Mladosti odigrao je sezonu 1975. godine, a u naredne dvije godine nogomet je igrao za seniore NK Đalski iz Gubaševa.

Jedan je od osnivača Košarkaškog kluba Zabok 1977. godine, gdje je bio prvi kapetan te je za Zabok igrao sve do 1982. godine, kada ga je zaustavila teška ozljeda koljena.

Paralelno je igrao i rukomet za rukometni klub iz Bedekovčine, gdje je u sezoni 1979/1980 bio najbolji strijelac međuopćinske lige s 24 gola. Tada na nagovor Miljenka Despenića odlazi na probu u tada jaki rukometni klub Partizan iz Bjelovara, koji je tada bio jedan od najboljih rukometnih klubova bivše države. Iako je zadovoljio na probi, ostao je vjeran Zaboku. Nakon toga je još dvije sezone igrao rukomet u Zlatar Bistrici, da bi nakon toga započeo svoju trenersku karijeru.

Od 1984. do 1990. godine bio je trener košarkaša Zaboka. Zatim je 1996. godine bio jedan od osnivača Rukometnog kluba Zabok te je bio i njegov prvi trener do 1998. godine. Od 1998. do 1999. godine bio je trener rukometne ekipe Bedekovčine.